方參議用前韻記嘗過余石林次韻答之
作者：葉夢得
朝代：宋

paragraphs: 不復襄陽寫孟亭，草齋人道是丹青。
那知客自從文舉，但怪山能養伯齡。
世味無多真潦倒，歸心欲寄毎丁寧。
遥聞徑竹添新影，更想巖花作遠馨。
夜鶴未應真怨别，江鷗須信久忘形。
地偏故逐淵明遠，風好常隨禦寇泠。
癡坐正憐塵滿案，醉眠終倚石爲屏。
瀛洲學士煩追賦，尚記滄波接洞庭。